**Αρχαία Ελληνική Γραμματεία – Ομήρου Οδύσσεια**

**Ραψωδία ι, στίχοι 240 – 339**

**Ερωτήσεις:**

1. Στίχοι 248-255:Τι παρακαλούν οι σύντροφοι τον Οδυσσέα να κάνει; Τι επιλέγει ο Οδυσσέας να κάνουν και γιατί;
2. Στίχοι 293-297: Να σχολιάσετε τα λόγια του Οδυσσέα ως προς το τι δείχνουν για τις αντιλήψεις των ανθρώπων της εποχής για τους ικέτες και τους ξένους.
3. Στίχοι 300-304: Να χαρακτηρίσετε τον Κύκλωπα από τη συμπεριφορά του στους στίχους αυτούς. Αφού μελετήσετε τις παρακάτω πληροφορίες για την έννοια της *Ύβρεως* να εξηγήσετε το γιατί ο Κύκλωπας διαπράττει «Ύβριν» και τι προοιωνίζει αυτή η συμπεριφορά του για το μέλλον;

Θυμάστε πώς το λέμε αυτό (το να προϊδεαζόμαστε δηλαδή για το τι θα συμβεί στο μέλλον);

**Μελετώ, μαθαίνω και αξιοποιώ για την απάντησή μου:**

**Η Ύβρις στην Αρχαία Ελληνική Κοσμοθεωρία**

Η Ύβρις ήταν βασική αντίληψη της κοσμοθεωρίας των [αρχαίων Ελλήνων](https://el.wikipedia.org/wiki/%CE%91%CF%81%CF%87%CE%B1%CE%AF%CE%BF%CE%B9_%CE%88%CE%BB%CE%BB%CE%B7%CE%BD%CE%B5%CF%82).

Όταν κάποιος, υπερεκτιμώντας τις ικανότητες και τη δύναμή του (σωματική, αλλά κυρίως πολιτική, στρατιωτική και οικονομική), συμπεριφερόταν με βίαιο, αλαζονικό και προσβλητικό τρόπο απέναντι στους άλλους, στους [νόμους](https://el.wikipedia.org/wiki/%CE%9D%CF%8C%CE%BC%CE%BF%CF%82) της πολιτείας και κυρίως απέναντι στον άγραφο θεϊκό νόμο - που επέβαλλαν όρια στην ανθρώπινη δράση -, θεωρείτο ότι διέπραττε «ὕβριν», δηλ. παρουσίαζε συμπεριφορά με την οποία επιχειρούσε να υπερβεί τη θνητή φύση του και να εξομοιωθεί με τους θεούς, με συνέπεια την προσβολή και τον εξοργισμό τους.

Η βίαια, αυθάδης και αλαζονική αυτή στάση/συμπεριφορά, που αποτελούσε για τον αρχαίο ελληνικό κόσμο παραβίαση της ηθικής τάξης και απόπειρα ανατροπής της κοινωνικής ισορροπίας και γενικότερα της τάξης του κόσμου, πιστευόταν ότι (επαναλαμβανόμενη, και μάλιστα μετά από προειδοποιήσεις των ίδιων των θεών) οδηγούσε τελικά στην πτώση και καταστροφή του «ὑβριστοῦ» (ὕβρις > ὑβρίζω > ὑβριστής).

Αποδίδοντας την αντίληψη σχετικά με την ύβρη και τις συνέπειές της, όπως τουλάχιστον παρουσιάζεται στην αρχαιότερή της μορφή, με το σχήμα :

**ἄτη → ὕβρις → νέμεσις → τίσις**

μπορούμε να πούμε ότι οι αρχαίοι πίστευαν πως μια «ὕβρις» συνήθως προκαλούσε την επέμβαση των θεών, και κυρίως του Δία, που έστελνε στον υβριστή την «ἄτην», δηλαδή το θόλωμα, την τύφλωση του νου. Αυτή με τη σειρά της οδηγούσε τον υβριστή σε νέες ύβρεις, ώσπου να διαπράξει μια πολύ μεγάλη ανοησία, να υποπέσει σε ένα πολύ σοβαρό σφάλμα, το οποίο προκαλούσε την «νέμεσιν», την οργή και εκδίκηση δηλαδή των θεών, που επέφερε την «τίσιν», δηλ. την τιμωρία και τη συντριβή/καταστροφή του.  
Από την κλασική εποχή και μετά, σε πολλές περιπτώσεις οι έννοιες Άτη, Δίκη και Νέμεσις φαίνεται να αποκτούν στη συνείδηση των ανθρώπων ισοδύναμη σημασία, αυτήν της θείας τιμωρίας.

**Πώς χρησιμοποιείται η λέξη στην εποχή μας**

Η λέξη Ύβρις πέρα από τη λόγια [νεοελληνική](https://el.wikipedia.org/wiki/%CE%9D%CE%AD%CE%B1_%CE%B5%CE%BB%CE%BB%CE%B7%CE%BD%CE%B9%CE%BA%CE%AE_%CE%B3%CE%BB%CF%8E%CF%83%CF%83%CE%B1) χρήση της με τις σημασίες «βρισιά» (κυρίως στον πληθυντικό αριθμό «ύβρεις») και συνακόλουθα «κάτι που θίγει την τιμή και την αξιοπρέπεια κάποιου» - οι οποίες είναι φυσιολογικές εξελίξεις της αρχαίας σημασίας -, αρκετές φορές χρησιμοποιείται και στην εποχή μας, σε πιο προσεγμένο επίπεδο λόγου, με την αρχαιοελληνική σημασία της για να χαρακτηρίσει ανάλογες αλαζονικές συμπεριφορές συνανθρώπων μας.

(Υλικό από την Wikipedia)

Αγαπητοί μου μαθητές,

Αφού ξαναδιαβάσετε προσεκτικά τους στίχους: **Ραψωδία ι, στίχοι 240 – 339** από το βιβλίο μας, τους οποίους κάναμε την τελευταία φορά που είχαμε μάθημα στο σχολείο, να προσπαθήσετε να απαντήσετε στις παραπάνω ερωτήσεις στο τετράδιό σας του Ομήρου.

Θα συζητήσουμε τις απαντήσεις σας και θα ανταλλάξουμε απόψεις, όταν βρεθούμε πάλι όλοι μαζί. Να είμαστε όλοι καλά μέχρι τότε.

Αν έχετε απορίες ή θέλετε να μου στέλνετε τις απαντήσεις σας, μπορείτε να χρησιμοποιείτε το email μου: [pkarampini@gmail.com](mailto:pkarampini@gmail.com)

Η Καθηγήτριά σας

Γ. Καραμπίνη